La “Viuda negra” passa el cap de setmana a la Terrassa d’Estiu
2025-07-24

La Terrassa d’Estiu de Burjassot, allotjarà, el cap de setmana del 23 al 25 de juliol a la superheroïna, amb segell de venjadora, més esperada dels últims temps per part de tot l’exèrcit de fans de Marvel, així com per part de tot aquell que vulga invertir dues hores del seu temps en un bon còctel d’acció, suspens i adrenalina. Viuda negra, produïda per Marvel Studios i distribuïda per Walt Disney, és la vint-i-quatrena pel·lícula de l’univers cinematogràfic de Marvel i, a causa de la pandèmia de COVID-19, la seua estrena porta mesos retardant-se, per a disgust dels seus seguidors.

Ara, aquest film d’acció i drama familiar arriba per fi a la pantalla gran de l’Auditori de la Casa de Cultura de la mà de Scarlett Johansson, qui dona vida a Natasha Romanoff, també coneguda com a Vídua Negra. Natasha, cansada de fugir del seu passat, s’endinsa en el nucli familiar dels Romanoff, compost per Yelena Belova (Florence Pugh), Melina Vostokoff (Rachel Weisz) i Alexei Shostakov (David Harbour). Amb la família una altra vegada reunida, Natasha haurà de fer front a una conspiració vinculada a assumptes del seu passat. Els enemics, entre ells Taskmaster, als quals haurà d’enfrontar-se Natasha no cessaran fins a derrocar-la, obligant-la a afrontar de nou la seua història com a espia en el KGB, molt abans de SHIELD i de convertir-se en una Venjadora.

La cinta (no recomanada per a menors de 12 anys), dirigida per Cate Shortland, constitueix la primera pel·lícula de la fase quatre de l’univers cinematogràfic de Marvel, que relata els esdeveniments ocorreguts entre Capità Amèrica: Civil War i Venjadors: Infinity War.

Les entrades per a gaudir de les estrenes de la Terrassa d’Estiu, a un preu únic de quatre euros, i es podran adquirir telemàticament en CINE TÍVOLI. La taquilla de l’Auditori obri aproximadament una hora abans de l’inici de les projeccions.